Sportgeleenthede op Sondag - www.bybelkennis.co.za
The more you know about Christ, the less you will be satisfied with superficial views of him. —C.H. Spurgeon
Mense woon al hoe minder eredienste op Sondae by. Een van die redes wat aangevoer word, is sport op Sondae – ook vir kinders. Steve McMullin het onderhoude met kerkleiers en lidmate gevoer. Sy bevindings is in die Review of Religious Research gepubliseer. Beide groepe identifiseer “kompeterende Sondagaktiwiteite” as ‘n rede vir ‘n daling in erediensbywoning.
Daar is ander studies wat egter bevind het dat dit juis die gesinne wat by sportprogramme op Sondae betrokke is wat nog eredienste bywoon. Die vraag wat die kerk moet antwoord, is: Hoe reageer ons op hierdie uitdaging? Kan sport nie gebruik word om die waarde van ‘n holistiese Christelike lewe te beklemtoon nie?
Baie volwassenes weet nie meer hoe om te speel nie. Sport leer kinders dissipline, die waarde van vriendskap en spanwerk en etiek as dit reg benader word. Sport kan gebruik word vir ‘n bespreking oor karakterbou met jou kinders. Dit mag egter nie die bywoning van eredienste vervang nie. Ons moet versigtig wees, want sport kan tot misplaaste waardes lei. Dit wat ons kultuur hoog aanslaan is sukses en geluk.
Sport kan beslis inbreuk op eredienste maak. Ons kan dit veroordeel met baie min kanse op sukses. Is dit nie beter dat ons dit wat sport bied positief in ons gemeente gebruik nie?